“ออมสิน” จัดใหญ่ “วันออมแห่งชาติ” ฝากเงิน รับกระปุกออมสิน 3 รุ่น
ธนาคารออมสินชวนคนไทยจุดพลังการออมอย่างมีเป้าหมาย จัดใหญ่ "วันออมแห่งชาติ" 31 ต.ค.65 ฝากเงิน จองสิทธิ์รับกระปุกได้มากถึง 3 รุ่น
ธนาคารออมสินชวนคนไทยจุดพลังการออมอย่างมีเป้าหมาย จัดใหญ่ "วันออมแห่งชาติ" 31 ต.ค.65 ฝากเงิน จองสิทธิ์รับกระปุกได้มากถึง 3 รุ่น
27 ต.ค. 2565

นายวิทัย รัตนากร ผู้อำนวยการ ธนาคารออมสิน เปิดเผยว่า ธนาคารออมสินขับเคลื่อนส่งเสริมการออมตามภารกิจหลักของธนาคาร โดยในปีนี้จัดมหกรรมการออมประจำปี 2565 ขึ้นเป็นครั้งแรก เนื่องในโอกาส “วันออมแห่งชาติ” 31 ตุลาคม 2565 เพื่อสร้างกระแสชวนคนไทยจุดพลังการออมอย่างมีเป้าหมาย ผ่านผลิตภัณฑ์เงินฝากจัดโปรโมชัน และกิจกรรมส่งเสริมการออมต่างๆ มากมาย โดยเฉพาะการฝากเงินเพื่อรับ กระปุกออมสิน รุ่น “วันออมแห่งชาติ” ซึ่งปีนี้ผู้ฝากเงินสามารถจองสิทธิ์รับกระปุกได้มากถึง 3 รุ่น ทั้งรุ่นสำหรับบุคคลทั่วไปเลือกรับได้ที่สาขา และกระปุกออมสินลวดลาย Digital Art อีก 2 รุ่น สำหรับบุคคลทั่วไป และนักเรียนของสถานศึกษา Digital School Bank ในโครงการของธนาคารออมสิน
สำหรับการฝากเงินเพื่อรับกระปุกออมสิน ซึ่งเป็นสัญลักษณ์ของการออม ในปีนี้ผู้ฝากเงินสามารถจองสิทธิ์ฝากเงินได้ล่วงหน้าผ่านช่องทางและรายละเอียดดังนี้
1.กระปุกรถตู้ Social Bank จองสิทธิ์ ฝากเงิน ที่เว็บไซต์ www.gsb.or.th หรือ Line Official : GSB Society ระหว่างวันที่ 27 – 30 ตุลาคม 2565 ฝากเงินตั้งแต่ 500 บาทขึ้นไป ที่สาขาธนาคาร ในวันที่ 31 ตุลาคม – 3 พฤศจิกายน 2565
2.กระปุกออมสิน “ไหลมาเทมา” ออกแบบโดย ป๊อด-ธนชัย อุชชิน สามารถจองสิทธิ์ฝากเงินทางเว็บไซต์ GSB Metaverse (สำหรับบุคคลธรรมดา) ในวันที่ 31 ตุลาคม – 14 พฤศจิกายน 2565 ฝากเงินตั้งแต่ 500 บาทขึ้นไป ในวันที่ 4 – 30 พฤศจิกายน 2565
3.กระปุกออมสิน “ออมสุขออมสิน” ออกแบบโดย PUCK-ไตรภัค สุภวัฒนา สามารถจองสิทธิ์ทางเว็บไซต์ GSB Metaverse วันที่ 31 ตุลาคม – 30 พฤศจิกายน 2565 และเปิดบัญชีเงินฝากใหม่และ ฝากเงิน 100 บาทขึ้นไป ระหว่างวันที่ 4 – 15 ธันวาคม 2565 ทั้งนี้ขอสงวนสิทธิ์เฉพาะนักเรียน ในโครงการ Digital School Bank เท่านั้น
นอกจากนี้ ยังมีผลิตภัณฑ์เงินฝากโปรโมชันพิเศษในมหกรรมการออม ให้อัตราดอกเบี้ยสูง พร้อมเงื่อนไขพิเศษ และกิจกรรมประกวด GSB TikTok Challenge : ออมเงินกับออมสิน ชิงเงินรางวัลมูลค่ารวมกว่า 48,000 บาท ที่จะหมดเขตส่งผลงานในวันที่ 29 ตุลาคม 2565 และประกาศผลผู้ได้รับรางวัลในวันที่ 31 ตุลาคม 2565 ในโอกาสนี้ด้วย
โดยธนาคารออมสินชวนคนไทยจุดพลังการออมอย่างมีเป้าหมาย ในงาน “มหกรรมการออม ประจำปี 2565” เนื่องในโอกาส “วันออมแห่งชาติ” 31 ตุลาคม 2565 ติดตามรายละเอียดเพิ่มเติมได้ที่ www.gsb.or.th หรือสอบถามเพิ่มเติมที่ GSB Contact Center โทร. 1115